


Pakuotės lapelis: informacija vartotojui

Aliflusin 500 mg/200 mg/4 mg šnypščiosios tabletės
paracetamolis / askorbo rūgštis / chlorfenamino maleatas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 dienas mažinant karščiavimą ir per 5 dienas malšinant skausmą (vyresniems kaip 15 metų paaugliams per 3 dienas) Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Aliflusin ir kam jis vartojamas 
2.	Kas žinotina prieš vartojant Aliflusin
3.	Kaip vartoti Aliflusin
4.	Galimas šalutinis poveikis 
5.	Kaip laikyti Aliflusin
6.	Pakuotės turinys ir kita informacija


1.	Kas yra Aliflusin ir kam jis vartojamas

Aliflusin sudėtyje yra 3 veikliosios medžiagos: paracetamolis, pasižymintis skausmą malšinančiu ir karščiavimą mažinančiu poveikiu, chlorfenamino maleatas, kuris mažina išskyrų iš nosies, slopina čiaudėjimo refleksą ir akių ašarojimą, bei askorbo rūgštis, papildanti vitamino C trūkumą organizme.

Šis vaistas skirtas trumpalaikiam gripo, peršalimo ir į gripą panašios būklės simptomų, tokių kaip galvos skausmas, karščiavimas, ryklės (gerklės) skausmas, ypač lydimas slogos, gydymui suaugusiesiems ir vyresniems kaip 15 metų paaugliams. Aliflusin vartokite tik jeigu Jums pasireiškė peršalimo ir gripo simptomų derinys, toks kaip skausmas, karščiavimas ir sloga.

Jeigu per 3 dienas mažinant karščiavimą ir per 5 dienas malšinant skausmą (vyresniems kaip 15 metų paaugliams – 3 dienas) Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Aliflusin

Aliflusin vartoti draudžiama:
-	jeigu yra alergija paracetamoliui, askorbo rūgščiai arba chlorfenamino maleatui arba bet kuriai pagalbinei šio vaisto medžiagai (jos išvardytos 6 skyriuje);
-	jeigu yra sunkus kepenų nepakankamumas;
-	jeigu sergate uždaro kampo glaukoma;
· jeigu Jums yra šlapimo susilaikymo rizika, susijusi su šlaplės, einančios per prostatą, segmento sutrikimais;
· jeigu šiuo metu vartojate ar per pastarąsias dvi savaites vartojote monoaminooksidazės inhibitorių (MAO inhibitoriai) depresijai gydyti;
· vaikams ir jaunesniems kaip 15 metų paaugliams.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Aliflusin.

Įspėjimai
Jei yra aukšta temperatūra ar karščiavimas nepraeina, prasideda antrinė bakterinė infekcija, simptomai neišnyksta ilgiau kaip 3 dienas karščiavimo atveju ir ilgiau kaip 5 dienas nepraeina skausmas (vyresniems kaip 15 metų paaugliams – 3 dienas), pasitarkite su gydytoju.

Šio vaisto sudėtyje yra paracetamolio. Įsitikinkite, kad nevartojate kitų vaistų, kurių sudėtyje yra paracetamolio, įskiatant nereceptinius vaistus. Nevartokite jų kartu, kad neviršytumėte rekomenduojamos paros dozės (žr. 3 skyrių).

Pacientams, sergantiems kepenų liga, yra padidėjusi šio vaisto perdozavimo rizika.

Atsargumo priemonių reikia imtis pacientams: 
· sergantiems lengva ar vidutinio sunkumo kepenų liga, įskaitant ne alkoholinės kepenų cirozės sukeltą kepenų nepakankamumą, Gilberto (Gilbert) sindromą (paveldėtą nehemolizinę geltą),
· kuriems yra būklės, dėl kurių organizme mažas gliutationo kiekis, pvz., prastai maitinasi, serga anoreksija, mažas kūno masės indeksas (KMI), nusilpę,
· kuriems yra skysčių trūkumas (dehidratacija),
· reguliariai vartojantiems alkoholį,
· kuriems yra sepsis. 

Negalima vartoti kartu su kitais vaistais peršalimui ir gripui gydyti. 

Gydymo Aliflusin laikotarpiu nedelsdami pasakykite gydytojui, jeigu sergate sunkiomis ligomis, įskaitant sunkius inkstų funkcijos sutrikimus arba sepsį (kai į kraują patekus bakterijų ir jų toksinų pažeidžiami organai), netinkamą mitybą, lėtinį alkoholizmą arba jei vartojate ir flukloksaciliną (antibiotiką). Gauta pranešimų apie sunkų sveikatos sutrikimą, vadinamą metaboline acidoze (nenormalių kraujo ir skysčių tyrimų rodiklių), pasireiškusį pacientams, vartojantiems paracetamolį įprastinėmis dozėmis ilgą laiką arba kai paracetamolis vartojamas kartu su flukloksacilinu. Metabolinės acidozės simptomai gali būti šie: labai pasunkėjęs kvėpavimas – pagreitėjęs ir gilus kvėpavimas, mieguistumas, pykinimas ir vėmimas.

Atsargumo priemonės
Paracetamolį atsargiai turėtų vartoti pacientai, kurių inkstų funkcija sutrikusi, jie serga ūminiu hepatitu, yra gliukozės-6-fosfatdehidrogenazės trūkumas, hemolizinė anemija ir methemoglobino reduktazės stoka.

Dėl hipertenzinės krizės rizikos šio vaisto negalima vartoti pacientams, vartojantiems ar per pastarąsias dvi savaites vartojusiems monoaminooksidazės inhibitorius (žr. skyrių „Aliflusin vartoti draudžiama“).

Kadangi sudėtyje yra chlorfenamino, vartojant šį vaistą reikia vengti vartoti alkoholio, vaistų, kurių sudėtyje yra alkoholio ir raminamųjų vaistų (ypač barbitūratų). Minėti vaistai padidina raminamąjį antihistamininių vaistų poveikį, kuris gali paveikti gebėjimą vairuoti ir valdyti mechanizmus.

Atsargumo priemonių reikia imtis pacientams, sergantiems astma ar lėtine obstrukcine plaučių liga, širdies ir kraujagyslių ligomis, hipertenzija, hipertiroze ir skrandžio prievarčio obstrukcija. 

Poveikis laboratorinių tyrimų rezultatams
Paracetamolio vartojimas gali paveikti šlapimo rūgšties kraujyje ir taip pat gliukozės tyrimų rezultatus. Chlorfenaminas gali sąveikauti su odos mėginio alergenais. Rekomenduojama nutraukti vaisto vartojimą iki odos mėginio testo likus bent 3 dienoms.

Vaikams ir paaugliams
Šio vaisto negalima vartoti vaikams ir jaunesniems kaip 15 metų paaugliams.

Kiti vaistai ir Aliflusin
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Aliflusin negalima vartoti su dabar vartojamais ar per pastarąsias dvi savaites vartotais monoaminooksidazės inhibitoriais (MAO inhibitoriai) (vaistais depresijai gydyti) (žr. skyrių „Aliflusin vartoti draudžiama“).

Reikia vengti kartu su Aliflusin vartoti vaistų, kurių sudėtyje yra alkoholio. 

Atsargumo priemonių reikia imtis, kai vartojami: 
· opioidų dariniai (analgetikai, vaistai nuo kosulio ir pakaitinės terapijos); 
· neuroleptikai (vaistai, vartojami psichiatriniams sutrikimams, dažniausiai šizofrenijai ir kitoms psichozėms, gydyti);
· barbitūratai (migdomieji ir vaistai epilepsijai gydyti);
· benzodiazepinai (vaistai, veikiantys raminančiai, raminamieji, migdomieji, prieštraukuliniai ir raumenis atpalaiduojantys vaistai);
· raminamieji, kitokie nei benzodiazepinai (pvz., meprobamatas);
· migdomieji (lorazepamas, diazepamas);
· sedatyviniai antidepresantai (amitriptilinas, doksepinas, mianserinas, mirtazapinas, trimipraminas);
· H1 receptorius blokuojantys antihistamininiai vaistai (vartojami alerginėms ligoms gydyti);
· vaistai kraujospūdžiui mažinti, veikiantys centrinę nervų sistemą;
· baklofenas (raumenis atpalaiduojantis vaistas);
· talidomidas (vaistas, veikiantis imuninę sistemą, vartojamas dauginei mielomai gydyti);
· anticholinerginiai vaistai Parkinsono ligai gydyti (tokie kaip benzatropinas);
· į atropiną panašūs vaistai nuo spazmų (kurių sudėtyje yra hioscino);
· dizopiramidas (vaistas širdies ligoms gydyti);
· fenotiazidiniai neuroleptikai (vaistai, skiriami gydyti psichozes, tokie kaip chlorpromazinas, tioridazinas, perfenazinas);
· klozapinas (vaistas, skirtas gydyti šizofreniją ir psichikos sutrikimus sergant Parkinsono liga);
· salicilamidas (analgetikas);
· rifampicinas (antibiotikas);
· vaistai epilepsijai gydyti (pvz., fenitoinas, karbamazepinas, lamotriginas ir kt.);
· migdomieji barbitūratai ir kiti vaistai, sužadinantys kepenų fermentus;
· kofeinas;
· nesteroidiniai vaistai nuo uždegimo (acetilsalicilo rūgštis, ibuprofenas, diklofenakas, naproksenas);
· kumarino grupės antikoaguliantai (acenokumarolis, varfarinas);
· flufenazinas (vaistas psichozei gydyti);
· zidovudinas;
· lamotriginas;
· domperidonas;
· metoklopramidas;
· probenecidas;
· kolestiraminas;
· chloramfenikolis;
· bet kokios medžiagos, darančios žalingą poveikį kepenims.

Pasakykite gydytojui arba vaistininkui, jeigu vartojate:
· flukloksacilino (antibiotiko) dėl didelės kraujo ir skysčių tyrimų nenormalių rodiklių (vadinamos metabolinės acidozės) rizikos (žr. 2 skyrių), kurią reikia skubiai gydyt.

Aliflusin vartojimas su maistu, gėrimais ir alkoholiu
Vartojant Aliflusin venkite vartoti alkoholį, nes gali atsirasti kepenų pažeidimas ir pernelyg didelis slopinimas.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėštumas
Aliflusin nerekomenduojama vartoti nėštumo metu, nes jo sudėtyje yra chlorfenamino.

Žindymo laikotarpis
Aliflusin nerekomenduojama vartoti žindymo laikotarpiu, nes jo sudėtyje yra chlorfenamino.

Vaisingumas
Tyrimai su gyvūnais žalingo paracetamolio, chlorfenamino maleato ar askorbo rūgšties poveikio vaisingumui neparodė.

Vairavimas ir mechanizmų valdymas
Gali pasireikšti mieguistumas, ypač gydymo pradžioje, kuris gali paveikti psichofizinius asmens gebėjimus vairuoti ir valdyti mechanizmus. Šis poveikis gali sustiprėti, jei kartu yra vartojama alkoholio, vaistų, kurių sudėtyje yra alkoholio, ar raminamųjų. Vartodami šį vaistą nevairuokite ar nevaldykite mechanizmų.

Aliflusin sudėtyje yra natrio 
Kiekvienoje šio vaisto šnypščiojoje tabletėje yra 254,5 mg natrio (valgomosios druskos sudedamosios dalies). Tai atitinka 12,6 % didžiausios rekomenduojamos natrio paros normos suaugusiesiems. 
Į tai turi atsižvelgti pacientai, kuriems ribojamas natrio kiekis maiste.

Aliflusin sudėtyje yra izomalto ir gliukozės (maltodekstrino sudėtyje)
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
Kiekvienoje šio vaisto šnypščiojoje tabletėje yra 799,00 mg izomalto.


3.	Kaip vartoti Aliflusin

Visada vartokite šį vaistą tiksliai, kaip aprašyta šiame pakuotės lapelyje arba kaip nurodė gydytojas ar vaistininkas. Jeigu abejojate, kreipkitės į gydytoją arba vaistininką.

Vartojimas suaugusiesiems ir vyresniems kaip 15 metų paaugliams:
Rekomenduojama vienkartinė dozė yra viena šnypščioji tabletė (500 mg paracetamolio, 200 mg askorbo rūgšties ir 4 mg chlorofenamino maleato) iki 3 kartų per parą pagal poreikį, tarp dozių išlaikant bent 4 valandų tarpą. Negalima viršyti didžiausios paros dozės 3 šnypščiųjų tablečių (1 500 mg paracetamolio, 600 mg askorbo rūgšties ir 12 mg chlorofenamino maleato) per 24 valandas.

Pacientams, kurių inkstų funkcija sutrikusi
Jei Jūsų inkstų funkcija sutrikusi, intervalą tarp 2 dozių vartojimo nustatys gydytojas.

Pacientams, kurių kepenų funkcija sutrikusi
Pacientams, kuriems yra lengvas arba vidutinio sunkumo kepenų funkcijos sutrikimas arba Gilberto (Gilbert) sindromas, turi būti sumažinta dozė arba pailgintas tarpas tarp dozių. Dozę ir intervalą tarp 2 dozių nustatys gydytojas.
Jei Jums yra sunkus kepenų funkcijos sutrikimas, šio vaisto vartoti draudžiama (žr. skyrių „Aliflusin vartoti draužiama“).

Senyviems pacientams
Senyviems pacientams, kurių inkstų ir (arba) kepenų funkcija nesutrikusi, dozės koreguoti nereikia.

Vaikams ir jaunesniems kaip 15 metų paaugliams
Šio vaisto negalima vartoti jaunesniems kaip 15 metų vaikams ir paaugliams.

Vartojimo metodas
Vartoti per burną.
Šnypščiąją tabletę reikia ištirpinti stiklinėje šilto vandens. Išgerti iškart po paruošimo.

Gydymo trukmė
Nepasitarus su gydytoju šio vaisto negalima vartoti ilgiau kaip 3 dienas mažinant karščiavimą ir 5 dienas malšinant skausmą (vyresniems kaip 15 metų paaugliams – 3 dienas). Šį vaistą reikia vartoti, kai atsiranda skausmas ir karščiavimas. Jei jie pranyksta, vaisto vartojimą reikia nutraukti.

Ką daryti pavartojus per didelę Aliflusin dozę
Nutraukite gydymą ir nedelsiant susisiekite su gydytoju arba kreipkitės medicininės pagalbos.

Su chlorfenamino maleatu susiję požymiai ir simptomai
Chlorfenamino perdozavimas gali sukelti traukulius (ypač vaikams), sąmonės sutrikimus, komą.

Su paracetamoliu susiję požymiai ir simptomai
Apsinuodijimo paracetamoliu rizika ypač aktuali senyviems pacientams ir mažiems vaikams (dažniausiai yra vartojamos didesnės nei rekomenduojama dozės arba apsinuodijama netyčia); toks apsinuodijimas gali būti mirtinas. Per kelias valandas vaisto perdozavimas gali sukelti tokius požymius ir simptomus: pykinimą, vėmimą, gausų prakaitavimą, mieguistumą ir bendrą silpnumą. Šie požymiai ir simptomai gali išnykti jau kitą dieną, tačiau pradeda vystytis kepenų pažeidimas ir pasireiškia jo simptomai – pilvo (pakrūtinio srities) tempimas, atsinaujinęs pykinimas ir gelta. Jeigu suvartojote daugiau vaisto, nei turėjote, nedelsiant kreipkitės į gydytoją, net jeigu jaučiatės gerai, nes yra uždelsto sunkaus ir negrįžtamo kepenų pažeidmo rizika.

Pamiršus pavartoti Aliflusin
Negalima vartoti dvigubos dozės norint kompensuoti praleistą dozę.
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Su paracetamoliu susiję šalutinio poveikio reiškiniai:

Nutraukite vaisto vartojimą ir nedelsiant kreipkitės į gydytoją ar vykite į ligoninę, jeigu Jums pasireiškia:
· gerklų tinimas, dėl kurio neįmanoma kvėpuoti (pavieniai atvejai);
· anafilaksinis šokas, kurio metu atsiranda sutrikimas (minčių susipainiojimas), išbąla oda, nukrinta kraujospūdis, prakaituojama, susidaro mažas kiekis šlapimo, greitai kvėpuojama, apima silpnumas ir alpstama (pavieniai atvejai);
· daugiaformė raudonė (eritema) (pavieniai atvejai);
· sunki odos reakcija: toksinė epidermio nekrolizė (Lajelio [Lyell] sindromas), pūslinė daugiaformė raudonė (eritema) (Stivenso-Džonsono [Stevens-Johnson] sindromas), ūminė generalizuota egzanteminė pustuliozė, kuriai būdingas viso kūno išbėrimas pustulėmis, erozijos burnoje, akyse, lytinių organų srityje ir odoje, raudonos dėmės ant liemens, dažnai viduryje su pūslėmis, didelės plyštančios pūslės, didelių odos plotų lupimasis, silpnumas, karščiavimas ir sąnarių skausmas (labai retas);
· nuolatinis odos niežėjimas (pruritus), odos išbėrimas, smarkus prakaitavimas, gumbų atsiradimas, odos išbėrimas mėlynėmis ar pūslelėmis (purpura), alerginė reakcija, sukelianti poodinių audinių tinimą (angioneurozinė edema), alerginė reakcija su pūslėmis (dilgėlinė); šios reakcijos retos; 
· ūminis ar lėtinis pankreatitas, kraujavimas, pilvo skausmas, viduriavimas, pykinimas, vėmimas, kepenų funkcijos sutrikimas (nepakankamumas), negrįžtamas kepenų pažeidimas (nekrozė), odos, gleivinių ir akių baltymų pageltimas (gelta); šie reiškiniai yra reti.

Kiti šalutinio poveikio reiškiniai:

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): 

· anemija dėl įvairių priežasčių, kaulų čiulpų slopinimas, trombocitų skaičiaus sumažėjimas;
· skysčio susikaupimas audiniuose (edema);
· inkstų funkcijos sutrikimas (nefropatija) ir sutrikusi inkstų kanalėlių absorbcijos ar sekrecijos funkcija (tubulopatija).

Dažnis nežinomas (negali būti apskaičiuotas pagal turimus duomenis):
· sunkus sutrikimas, dėl kurio gali padidėti kraujo rūgštingumas (vadinamas metaboline acidoze) sunkia liga sergantiems pacientams, vartojantiems paracetamolį (žr. 2 skyrių).

Paracetamolis yra dažnai vartojamas vaistas ir pranešimai apie šalutinį poveikį yra reti ir paprastai būna susiję su perdozavimu.
Buvo gauta pranešimų apie pavienius svaigulio atvejus.

Su chlorfenaminu susiję šalutinio poveikio reiškiniai:

Nutraukite vaisto vartojimą ir nedelsiant kreipkitės į gydytoją ar vykite į ligoninę, jeigu Jums pasireiškia alerginė reakcija:
· padidėjusio jautrumo reakcijos (alergija), anafilaksinės reakcijos (sunkios alerginės reakcijos su kosuliu, sunkumu ryti, greitu širdies plakimu, niežuliu, akių vokų ar srities aplink akis, veido, liežuvio tinimu, dusuliu, nuovargiu ir t.t.);
· centrinės nervų sistemos slopinimas, pasireiškiantis mieguistumu, pykinimu, vėmimu ir raumenų silpnumu, kai kuriems pacientams šie simptomai praeina po 2–3 gydymo dienų; pasireiškia dažnai;
· tulžies latakų užsikimšimas (cholestazė), hepatitas ar kitas kepenų funkcijos sutrikimas (įskaitant viršutinės pilvo dalies skausmą ar pilvo skausmą, tamsios spalvos šlapimą ir t.t.); pasireiškia retai.

Kiti šalutinio poveikio reiškiniai:

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· nekontroliuojami ir nevalingi veido raumenų judesiai (diskinezija), sutrikusi koordinacija (sustingimas), drebėjimas (tremoras), užtirpimas, dilgčiojimas, deginimo pojūtis, tarsi badytų adatomis (parestezija);
· neryškus ar dvigubas matymas;
· nosies ir gerklės sausumas, gleivinių sausumas;
· burnos sausmė, apetito praradimas, skonio ir kvapo sutrikimas, virškinimo trakto sutrikimai (pykinimas, vėmimas, viduriavimas, vidurių užkietėjimas, viršutinės pilvo dalies skausmas), kuriuos galima sumažinti vaistą vartojant kartu su maistu;
· padidėjęs prakaitavimas;
· šlapimo susilaikymas ir (arba) sunkumas šlapintis.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): 
· kraujo tyrimų pokyčiai (granuliocitų trūkumas, baltųjų kraujo ląstelių kiekio sumažėjimas, anemija dėl kaulų čiulpų [aplazinė anemija] arba trombocitų skaičiaus sumažėjimas [trombocitopenija]) su simptomais, tokiais kaip neįprastas kraujavimas, ryklės (gerklės) skausmas ar nuovargis;
· jautrumas šviesai, padidėjęs jautrumas panašiems vaistams;
· kartais sujaudinimas, ypač vaikams ar senyviems asmenims vartojant didelėmis dozėmis, pasireiškiantis nerimu, nemiga, nervingumu, haliucinacijomis, palpitacija (stiprus ir greitas širdies plakimas) ir traukuliais;
· ūžesys (nemalonaus garso pojūtis, tinnitus), ūminis labirintitas;
· bendrai esant perdozavimui gali pasireikšti širdies ritmo sutrikimai, palpitacijos (stiprus ir greitas širdies plakimas), greitas širdies plakimas (tachikardija);
· mažas kraujospūdis (hipotenzija), padidėjęs kraujospūdis (hipertenzija), skysčių susikaupimas audiniuose (edema);
· krūtinės veržimas, sunkumas kvėpuoti;
· vyrams – nesugebėjimas turėti lytinių santykių (impotencija), kraujavimas tarp mėnesinių.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Aliflusin

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 ºC temperatūroje.
Pakuotę laikyti sandariai uždarytą, kad vaistas būtų apsaugotas nuo šviesos ir drėgmės.
Ant dėžutės ir tūbelės po „Tinka iki/EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Aliflusin sudėtis 
· Veikliosios medžiagos yra paracetamolis, askorbo rūgštis ir chlorfenamino maleatas. Vienoje šnypščiojoje tabletėje yra 500 mg paracetamolio, 200 mg askorbo rūgšties ir 4 mg chlorfenamino maleato.
· Pagalbinės medžiagos yra: citrinų rūgštis, natrio-vandenilio karbonatas, izomaltas (E 953), makrogolis 6000, sacharino natrio druska (E 954), citrinų aromatinė medžiaga (Tetratrome Lemon P 0551 987323: kukurūzų maltodekstrinas (sudėtyje yra gliukozės), aromatinės medžiagos (limonenas, beta-pinenas, citralis, gama terpinenas, linalolis), alfa tokoferolis (E 307)), magnio stearatas.

Aliflusin išvaizda ir kiekis pakuotėje
Vidinė pakuotė yra cilindrinė balta polipropileno talpyklė, uždaryta baltu polietileno dangteliu su sausikliu. Vidinės pakuotės sudėtos į išorinę kartono dėžutę kartu su pakuotės lapeliu. Išorinėje pakuotėje yra 10 (1 talpyklė) arba 20 (2 talpyklės) šnypščiųjų tablečių.

Registruotojas 
Natur Produkt Zdrovit Sp. z o.o. 
ul. Nocznickiego 31
01-918 Warsaw
Lenkija

Gamintojas
Natur Produkt Pharma Sp. z o.o.
ul. Podstoczysko 30
07-300 Ostrow Mazowiecka
Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „Natur Produkt Vilnius“
Konstitucijos pr. 12, LT-09308 Vilnius
Tel. + 370 5 248 14 28
Faksas + 370 5 248 14 28


Šis vaistas Europos ekonominės erdvės valstybėse narėse registruotas tokiais pavadinimais:
Bulgarija 	Aliflusin 
Čekija	Dehorsan
Lietuva	Aliflusin 
Lenkija	Aliflusin
Slovakija 	Dehorsan šumivé tablety
Rumunija	Aliflusin 500 mg/200 mg/4 mg comprimate efervescente

Šis pakuotės lapelis paskutinį kartą peržiūrėtas 2025-05-28.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.






